CONVENI PROJECTE “CARNET DIGITAL RECERCAT”

Aquest mes d’abril del 2023, l’Institut Ramon Muntaner presentarà una nova versió del Carnet Recercat: el Carnet digital Recercat (Carnet Rcat).

El nou carnet s’adreça als socis i sòcies dels centres d’estudis, ateneus federats i entitats culturals, i es tracta d’una iniciativa de l’Institut Ramon Muntaner (IRMU), la Coordinadora de Centres d’Estudis de Parla Catalana (CCEPC) i la Federació d’Ateneus de Catalunya (FAC). A més, també compta amb el suport del Departament de Cultura de la Generalitat de Catalunya.

El nou carnet es gestionarà a través d’una aplicació, tindrà un nou disseny, el sistema de sol·licitud serà diferent i es podrà descarregar i portar sempre al mòbil.

L’objectiu del Carnet Recercat és oferir avantatges en diferents àmbits, principalment vinculats al món de la cultura, i disposar d’un element que ens ajudarà a continuar teixint comunitat cultural, ja que s’ofereix a persones associades a centres d’estudis i ateneus federats. És un retorn al compromís que aquestes persones demostren dia a dia amb la seva implicació amb les entitats.

Per poder obtenir el carnet i formar part de la “Comunitat del Carnet Recercat” cal ser soci o sòcia d’un centre d’estudis, d’un ateneu federat o d’una entitat cultural dins de la xarxa de l’IRMU, la CCEPC o la FAC, i què col·labori amb el projecte del carnet.

Com a entitat col·laboradora, procedirem a donar-vos d’alta a l’aplicatiu i accedir a la gestió, actualització i verificació d'altes i baixes de les persones associades. L’entitat és responsable del tractament de les dades dels seus socis, què hagin sol·licitat el carnet.

Tota aquesta informació formarà part d’una base de dades general dins d’un servidor web vinculat a l’app del Carnet digital Recercat, elaborat per l’empresa SOFTOVI i gestionada per l’IRMU (l’empresa SOFTOVI ha signat un contracte de confidencialitat amb l’IRMU).

Quan l’aplicatiu estigui en marxa, cada nou soci i sòcia que vulgui obtenir el carnet l’haurà de sol·licitar a través d’un formulari web (aquesta web estarà disponible al mes d’abril de 2023 a través del següent enllaç: [recercat.irmu.org](http://recercat.irmu.org/)).

El nou aplicatiu sol·licitarà les dades següents als socis i sòcies que es vulguin donar d’alta:

* Nom
* 1r cognom (només en el cas de persones físiques)
* 2n cognom (només en el cas de persones físiques)
* Nom del centre, ateneu o entitat (al qual està associat o associada)
* Població del centre/ateneu/entitat
* Adreça electrònica
* Opció de demanar el carnet físic\*

Dades que es generen automàticament:

* Número del carnet (es calcularà automàticament)
* Data d’alta (serà la data de la validació del carnet)
* Codi QR (es calcularà automàticament)

\*Podeu demanar el carnet físic, però recordeu que no es podrà utilitzar per fer efectius els descomptes, tot i que pot servir com un carnet identificatiu per als socis/es de la vostra entitat.

En aquest context, cada centre d'estudis, ateneu federat o entitat cultural tindreu un paper fonamental en l’aplicatiu, ja que sereu els encarregats de validar o revocar les sol·licituds de cada soci o sòcia. Per aquest motiu, també ens haureu de facilitar un correu electrònic que vulgueu que estigui associat a la vostra entitat dins de la plataforma virtual, atès que serà allí on rebreu de manera periòdica una notificació amb les sol·licituds pendents i un registre dels carnets validats per la vostra entitat.

**Grups de contactes**

Així doncs, una vegada omplert el formulari, les dades de cada soci o sòcia seguiran el següent procediment entre diferents “grups de dades” fins a poder ser validats i que el sistema creï i enviï el carnet corresponent a la seva adreça de correu electrònic:

* “Validats”: s’hi mostren els contactes validats i amb el carnet digital generat.
* “Pendents de validació del centre”: Quan es produeix una sol·licitud via web (havent validat ja l’adreça electrònica – un procés que fa cada soci o sòcia per confirmar que es tracta de la seva adreça i no la d’una altra persona), el contacte queda guardat en aquest grup.
* “Pendents de validació de l’IRMU”: si des de l’entitat valideu una sol·licitud, aquesta persona passarà automàticament a aquest grup.
* “Revocats”: si des de l’entitat revoqueu una sol·licitud, aquesta persona passarà automàticament a aquest grup i s’enviarà un correu electrònic a la persona per informar-la de què s’esborrarà les seves dades personals de la base de dades.

Una vegada al dia s'enviarà un correu electrònic amb les sol·licituds que tingueu pendents, demanant-vos si les persones que han fet la sol·licitud són membres de la vostra entitat o no. Aquesta validació es pot fer amb un clic per a cada persona. Per accedir a les dades dels associats dins del correu electrònic hi haurà un enllaç únic, què només rebrà el destinatari del correu de l’entitat.

L'IRMU revisarà les dades dels contactes del grup “Pendents de validació de l’IRMU”, i en el moment de validar-los (d’un en un), es revisarà que es compleixin les següents dades:

* Número de carnet. L'aplicació per defecte proposarà el nou codi, d’acord amb el patró acordat (XXX-YYYYYY, essent XXX els 3 dígits identificatius de l’entitat, i YYYYYY el número seqüencial de membre del carnet Recercat).

Una vegada l’IRMU valida un contacte, aquest passa al grup de “Validats”, es genera el seu carnet digital i se l'envia a la persona automàticament per correu electrònic. Si l’IRMU, per algun motiu, denega la sol·licitud de carnet a alguna persona, la persona rebrà un correu informant-lo i s’esborrarà la sol·licitud.

**Tasques automàtiques**

Tasques que realitzarà l’aplicació automàticament cap als centres, ateneus i entitats culturals:

* El dia 1 de cada mes, a les 9 del matí: les entitats rebreu un correu electrònic amb l’estat actual dels carnets dels vostres associats, amb l’opció de revocar-los.
* Cada dia a les 16 hores (de dilluns a divendres), les entitats amb sol·licituds pendents, rebreu un correu per accedir al llistat de les sol·licituds i validar-les o rebutjar-les. Serà acumulatiu, és a dir, si un dia no es realitzen les validacions, l’endemà s’enviarà el mateix correu una altra vegada.

Tasques que realitzarà l’aplicació automàticament per a les sol·licituds dels usuaris:

* Un cop a la setmana, s’esborraran les sol·licituds de carnet en les quals no s’hagi validat l’adreça electrònica per part de la persona sol·licitant en el temps per a fer-ho (1 hora). Aquest procés serà transparent per als usuaris i servirà per a mantenir neta la base de dades i per a detectar possibles mals usos del formulari de sol·licitud.

**Funcionament del carnet digital**

Una vegada el carnet s’hagi validat, l’aplicatiu s’encarregarà de crear i enviar el carnet digital específic de cada usuari. El remitent del correu serà l’IRMU a través de l’adreça electrònica [carnetrecercat@irmu.org](mailto:carnetrecercat@irmu.org). El format del carnet serà un PDF en format vertical adaptat a les proporcions dels telèfons mòbils més usats.

El carnet no tindrà cap data de caducitat, però comptarà amb un codi QR identificatiu, què servirà per demostrar que el carnet és vàlid. Per fer-ho, en el lloc on es vulgui utilitzar el carnet s’escanejarà el codi QR, què mostrarà un enllaç per a comprovar l’estat actual del carnet del soci o sòcia (validació).

També hi haurà l’opció de regeneració del carnet (en cas de pèrdua del correu electrònic), que es podrà sol·licitar enviant un correu electrònic a [carnetrecercat@irmu.org](mailto:carnetrecercat@irmu.org). Es mantindrà el número del carnet, però canviarà el codi QR, de manera que a l’hora de validar-lo el nou serà vàlid i el vell, incorrecte. En aquest cas, l’usuari rebrà un altre cop un correu amb el carnet digital adjunt.

**Responsabilitat**

L’IRMU és responsable de la plataforma Carnet digital Recercat i de la informació allà emmagatzemada.

Si esteu d’acord amb el procediment exposat en relació al projecte “Carnet digital Recercat”, us demanem que reenvieu aquest document signat per la vostra entitat a l’adreça [carnetrecercat@irmu.org](mailto:carnetrecercat@irmu.org) en la major brevetat possible ja que només així podrem complir amb els terminis que ens hem marcat.

Si teniu qualsevol dubte us podeu posar en contacte per correu electrònic a [carnetrecercat@irmu.org](mailto:carnetrecercat@irmu.org) o bé trucant al 977401757, a l’atenció d’Héctor Isidro.

**Baixa, supressió o modificació de dades de l’usuari o del centre, ateneu i entitat**

Tingueu en compte que teniu l’opció d’esborrar o modificar totes les dades d'un membre, soci, usuari o carnet o les dades d’un centre, ateneu o entitat cultural, atenint-vos a la normativa de protecció de dades.

Els usuaris o socis no es poden donar de baixar directament però podran sol·licitar eliminar, esborrar o modificar les seves dades enviant un correu electrònic a [carnetrecercat@irmu.org](mailto:carnetrecercat@irmu.org).

En el cas que des d’una entitat rebeu peticions dels vostres socis, ho haureu de notificar en un termini màxim de 48 hores a l’IRMU, que gestionarà totes aquestes sol·licituds.

Si un centre, ateneu o entitat es vol eliminar de la base de dades, ho haureu de sol·licitar per correu electrònic a [carnetrecercat@irmu.org](mailto:carnetrecercat@irmu.org).

No quedarà cap dada personal del contacte, i en el cas del centre, ateneu o entitat, s’esborrarà tota la seva informació emmagatzemada a la base de dades, amb excepció del número i el nom de l’entitat per mantenir un registre del número total d’entitats inscrites a la plataforma.

**Informació per als centres, ateneus i entitats**

Com a entitat associada, procedirem a donar-vos d’alta a l’aplicatiu i accés a la gestió, actualització i verificació d'altes i baixes dels vostres socis.

L’entitat és responsable del tractament de les dades dels socis que han sol·licitat el carnet i que estan, per tant, a l’àrea restringida de la seva entitat.

**Protocols**

L’entitat s’ha de comprometre a rebre les notificacions, a gestionar-les i a agilitzar els tràmits relatius al Carnet digital Recercat.

Per donar un bon servei, l’entitat s’ha de comprometre a respondre i gestionar les altes i les baixes en un màxim de 48 hores seguint amb el sistema de recordatoris de l’aplicatiu.

L’IRMU, com a administrador i responsable de la gestió de tots els carnets, té accés a totes les dades per a poder dur a terme totes les operacions.

**Accés a l’àrea restringida**

Serà mitjançant l’adreça electrònica proveïda pel centre, ateneu o entitat i a través del sistema de notificacions de la plataforma.

Es recomana que només hi hagi un usuari encarregat d'accedir-hi.

En cas d'alguna incidència de seguretat en l'accés o algun problema d'actualització o disponibilitat de dades, s’haurà de comunicar en un termini màxim de 48 hores a l’IRMU perquè pugui solucionar-lo el més aviat possible.

**Signatura del document d’acord de col·laboració entre l’Institut Ramon Muntaner i l’entitat signant**

Si esteu d’acord amb formar part del projecte “Carnet digital Recercat”, signeu el document i retorneu-lo a l’adreça [carnetrecercat@irmu.org](mailto:carnetrecercat@irmu.org)

Adreça electrònica del Centre:

Signatura de conformitat del centre ..........

Lloc i data

**Informació protecció de dades:**

Les dades facilitades per les parts intervinents en el present conveni, seran tractades per totes dues parts amb la finalitat de la gestió i manteniment de la col·laboració establerta. No seran cedides a tercers excepte per obligació legal. Es mantindran durant el temps necessari per a complir amb la finalitat per a la qual s’ha recaptat i per a determinar les possibles responsabilitats que es poguessin derivar d’aquesta finalitat i del tractament de les dades. Així mateix totes dues parts es donen per informades de la possibilitat d’exercir els seus drets d’accés, rectificació i en tot cas, supressió i portabilitat mitjançant un escrit indicant el dret a exercir. En cas de disconformitat amb el tractament de les dades pot dirigir-se a nosaltres o a l’autoritat catalana de protecció de dades.

Les dades facilitades són: persona de contacte del centre, correu electrònic i signatura.

En relació amb les dades dels socis afectats. L’IRMU i el centre seran responsables de les dades afegides a l'aplicació i de les quals els centres accedeixen des de la seva àrea restringida.